Deg useggas n 1946, yennulfa-d ''FDB" ( Fichier de Documentaion Berbère ), sɣur yimrabḍen iṛumyen ' Le père Dallet ', anda d-jemɛen aṭas n yiḍrisen n tsekla timawit d wayen yeqqnen ɣer tmetti taqbaylit s umata.Gar useggas 1945-1946, tennulfa-d tsekla taqbaylit yuran. Amaru amezwaru yuran s tutlayt taqbaylit d Belɛid At Ɛli. Yebda tira-ines deg yiseggasen n 1945-46. D amrabeḍ aṛumi Degezelle i as-yessutren ad d-yessiskel kra n yiḍrisen n tsekla timawit ladɣa timucuha. Belɛid At Ɛli, yexdem ugar n waya imi d-yesnulfa iḍrisen icudden ɣer tewsatin ur nelli ara uqbel di tsekla taqbaylit. Yura ungal amezwaru s teqbaylit "Lwali n Udrar", i d-ssuffɣen yimrabḍen iṛumyen deg useggas n 1963 ( amaru yewweḍ leɛfu Rebbi uqbel ad d-yeffeɣ udlis-ines ),deg udlis iwumi fkan isem " Les Cahiers de Belaid ou la Kabylie d'Antan ". Ɣer kra n yimusnawen, d wa i d ungal amenzu yuran s teqbaylit imi d aḍris dyewwin limarat n wungal.